Poštovane/i,

vezano uz sve češće upite osnivača škola po pitanju prijevoza učenika u lipnju Ministarstvo daje slijedeće pojašnjenje.

Budući da sukladno propisima učenik ima pravo odgovarati za zaključnu ocjenu  do zadnjeg sata nastavne godine, škole u ovome trenutku nisu u mogućnosti dostaviti  točne podatke o broju učenika (koji će sukladno članku 75. Zakona o odgoju i obrazovanju u osnovnoj i srednjoj školi) imati obvezu pohađanja dopunskog rada u trajanju od 10-25 sati po nastavnom predmetu niti osnivačima, niti Ministarstvu.

Člankom V. Odluke o kriterijima i načinu financiranja troškova javnog prijevoza redovitih učenika srednjih škola u razdoblju siječanj-lipanj 2015. godine propisano je da će se jedinicama područne (regionalne) samouprave i Gradu Zagrebu mjesečno osigurati sredstva za troškove prijevoza učenika. Također, u mjesecu kada se nastava, sukladno Odluci Ministarstva znanosti, obrazovanja i sporta o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2014./2015., od 28. veljače 2015. godine, održava dio mjeseca, sufinancirat/financirat će se mjesečna karta odnosno pojedinačne karte za dane pohađanja nastave u mjesecu uzimajući u obzir najpovoljniji iznos.

Troškovi prijevoza učenika sufinancirat/ financirat će se sukladno prethodno navedenom članku V. Odluke. Takav način sufinanciranja primjenjuje se za prijevoz učenika upućenih na dopunski rad.

Troškovi prijevoza maturanata sufinancirat/ financirat će se pojedinačne karte za dane pohađanja obveznih ispita državne mature (za gimnazijske programe).

Troškovi prijevoza učenika na stručnu praksu sufinancirat će se u skladu s Odlukom o početku i završetku nastavne godine od 28. veljače 2015., odnosno utvrđenom završetku nastave s danom 16. lipnja 2015. godine.

S poštovanjem,

Ministarstvo znanosti, obrazovanja i sporta